**Goleuni**

**Ioan 12:46**

*Pan maen nhw yn fy ngweld i maen nhw'n gweld yr un sydd wedi fy anfon i.**Dw i wedi dod fel golau i'r byd, fel bod dim rhaid i'r bobl sy'n credu ynof fi aros yn y tywyllwch.*

Gwelodd llawer o bobl Iesu Grist yn y cnawd. O ddiwrnod ei enedigaeth roedd pobl yn gwybod amdano ac yn ei weld a’u llygaid – ei rieni, y bugeiliaid, y gwŷr doeth, Simeon ac Anna, i nodi ond rhai. Wrth iddo dyfu roedd pobl yn ei weld hefyd, yn Nasareth ble roedd yn byw, a phan oedd yn 12 oed treuliodd amser yn eistedd gyda’r athrawon yn y deml yn Jerwsalem yn gwrando ac yn holi cwestiynau (Luc 2:46).

Unwaith iddo ddechrau ei waith o rannu neges Duw i’r bobl o’i gwmpas roedd ei fywyd yn hollol gyhoeddus. Iachaodd bobl di-ri o’u salwch; rhoddodd fwyd i filoedd oedd yn gwrando arno; roedd tyrfaoedd yn ei ddilyn i ble bynnag yr ai.

Ond, nid oedd pawb oedd yn gweld Iesu a’u llygad naturiol yn gweld Duw, yr un a’i hanfonodd e. Roedd ganddo elynion, pobl gynllwyniodd yn ei erbyn a threfnu ei ladd. Roedd y mwyafrif o’r Phariseaid ac arbenigwyr y gyfraith Iddewig yn casáu Iesu. Yn wir, ar ddiwrnod ei brawf o flaen Peilat, ‘Croeshoelia fe,’ oedd gwaedd y dyrfa.

Dwedodd Philip, un o ddisgyblion Iesu iddo,

*“Arglwydd, dangos y Tad i ni, a fydd angen dim mwy arnon ni!” (Ioan 14:8)*

Roedd Philip wedi treulio tair blynedd yng nghwmni Iesu ac wedi ei weld yn cyflawni gwyrthiau o bob math. Roedd o’n un o’r 12 agosaf at Iesu tra roedd o ar y ddaear. Er i Philip weld Iesu yn ddyddiol gyda’i lygaid naturiol fe ofynnodd i gael gweld y Tad.

Pa fath o ‘*weld’* oedd gan Iesu dan sylw felly pan ddwedodd e, *Pan maen nhw yn fy ngweld i maen nhw'n gweld yr un sydd wedi fy anfon i?* Yn sicr petai ei elynion wedi edrych arno a gweld Duw yn ei holl ogoniant a’i nerth byddai eu hagwedd tuag at Iesu wedi newid yn llwyr.

Yn ffodus i ni mae’r Beibl yn cofnodi ateb Iesu i gais Philip, (Ioan 14:9-14)

*“Dw i wedi bod gyda chi i gyd ers cymaint o amser! Wyt ti'n dal ddim yn fy nabod i, Philip? Mae pwy bynnag sydd wedi fy ngweld i wedi gweld y Tad. Felly sut alli di ddweud, ‘Dangos y Tad i ni’? Wyt ti ddim yn credu fy mod i yn y Tad, a bod y Tad ynof fi? Dw i ddim yn dweud pethau ar fy liwt fy hun. Y Tad, sy'n byw ynof fi, sydd ar waith.*

*Credwch beth dw i'n ddweud – dw i yn y Tad ac mae'r Tad ynof fi. Os ydy fy ngeiriau i ddim yn ddigon, dylech chi o leia gredu o achos y pethau dw i'n eu gwneud.*

*Credwch chi fi, bydd pwy bynnag sy'n credu ynof fi yn gwneud yr un pethau ag ydw i wedi bod yn eu gwneud.*

Wrth ddarllen ateb Iesu gwelwn mai **credu** ydy’r gair allweddol. Gweld trwy ‘lygaid ffydd’, oedd gan Iesu dan sylw. Unwaith mae person yn credu mai Iesu ydy Mab Duw mae popeth yn newid.

Wrth gredu gallwn ddweud fel Ioan Fedyddiwr,

*“Dacw Oen Duw, yr un sy'n cymryd pechod y byd i ffwrdd...*

*Dw i'n dweud wrthoch chi mai Iesu ydy Mab Duw.” (Ioan 1:29,35)*

Iesu ydy’r un sy’n *dangos yn union sut un ydy'r Duw anweledig –*

*y ‛mab hynaf‛ wnaeth roi ei hun dros y greadigaeth gyfan.* (Colosiaid 1:15)

*Mae holl ysblander Duw yn disgleirio ohono. Mae e'n dangos i ni'n berffaith sut un ydy Duw*. (Hebreaid 1:3)

Iesu ydy’r golau sy’n dangos Duw i bobl. Drwy ei fywyd, y cwbl wnaeth e tra roedd yn byw ar y ddaear, ei farwolaeth ar y groes a’i atgyfodiad, gwelwn gariad Duw yn gweithredu er mwyn dod a’r ddynoliaeth yn ôl i berthynas iawn gydag ef ei hun.

Dyma ran o weddi Iesu yng Ngardd Gethsemane cyn iddo gael ei arestio a’i groeshoelio, (Ioan 17:1-5)

*“Dad, mae'r amser iawn wedi dod. Anrhydedda dy Fab, er mwyn i mi, y Mab hwnnw, ddangos dy ysblander di. Rwyt wedi rhoi awdurdod i mi dros y ddynoliaeth gyfan, i mi roi bywyd tragwyddol i'r rhai roist ti i berthyn i mi. Dyma beth ydy bywyd tragwyddol: iddyn nhw dy nabod di, yr unig Dduw sy'n bodoli go iawn, a Iesu y Meseia wyt ti wedi'i anfon. Dw i wedi dy anrhydeddu di ar y ddaear drwy orffen y gwaith roist ti i mi. Yn awr, Dad, rho i mi eto yr anrhydedd a'r ysblander oedd gen i pan oeddwn gyda ti hyd yn oed cyn i'r byd ddechrau.”*

Wrth gredu yn Iesu trwy ffydd mae bywyd newydd yn cael ei gynnig i bob un, *i’r ddynoliaeth gyfan*. Mae’r bywyd newydd yn fywyd yn y golau, y golau sy’n disgleirio oherwydd ysblander Duw. Mae’r bywyd newydd yn fywyd tragwyddol, am byth, yn y nefoedd gyda Duw, mewn lle nad oes tywyllwch o gwbl.

Ein Tad,

Diolchwn i ti nad oes raid i ni fyw yn y tywyllwch. Diolchwn fod ffordd wedi ei threfnu i bob un sy’n credu yn dy fab gael bywyd tragwyddol yn y nefoedd. Diolchwn fod Iesu wedi dewis rhoi heibio ei anrhydedd a’i ysblander yn y nefoedd i ddod i fyw yn ein plith. Daeth Iesu fel golau i’r byd, i oleuo’r ffordd atat ti ein Tad nefol. Iesu yw’r ffordd, yr un gwir a’r bywyd, felly helpa ni i gredu ynddo gyda’n holl galon, ac â’n holl enaid ac â’n holl nerth.

Amen.